ZAGREB - Milijuni ljubitelja računalnih igara napustili su svoje stolove i izašli na sunce. Odvojili su se od svojih monitora, tipkovnica i joypada, i bacili se u lov - lov na pokemone. Puna ih je i Hrvatska. Neki su na Šalati, neki na Tuškancu, a jedna od brojnih dvorana za vježbanje nalazi se - u Zagrebačkoj katedrali.

Radi se o igri Pokemon Go, koja je smještena u takozvanu 'proširenu stvarnost' - virtualna 'džepna čudovišta', dvorane i predmeti nalaze se na stvarnim lokacijama diljem svijeta, i oni koji žele skupiti sve pokemone morat će pošteno protegnuti noge.

Pokemone se u divljini može skupljati uz pomoć pametnih telefona, koji igrače obavijeste kada se u blizini nalazi neki od divljih pokemona kojeg je moguće uhvatiti. Cilj igre je, naravno, skupiti sve pokemone, izevoluirati ih u moćnije oblike, i osvajati dvorane za trening diljem svijeta.

Igra se još uvijek nalazi u beta verziji - moguće ju je isprobati iako još nije sasvim završena, i Hrvatska nije službeno podržana kao lokacija, ali postoje načini kako ju svejedno instalirati na svoj mobitel, i brojni Hrvati već su se upustili u lov, a postoji i Facebook stranica posvećena domaćim igračima ove igre, koja je u tri dana skupila gotovo tisuću lajkova.

Twitter je prepun objava ljudi koji su dobili muskulfiber igrajući Pokemon Go, jer je cijeli jedan segment populacije, nenaviknut na fizičku aktivnost, odjednom počeo masovno hodati. No, postoji i negativna strana, na koju upozorava i sama igra - ljudi koji traže pokemone kroz kameru svog mobitela često nisu svjesni drugih prolaznika i sudionika u prometu.

Do sada je već zabilježeno dosta padova i sudara pješaka, a jedan se dogodio i administratoru hrvatske Facebook stranice, koji se sudario s nekim dok je lovio pokemone po Draškovićevoj. Možda ne pretjerano iznenađujuće, sudario se s drugim igračem.

streamable.com Drowzee uhvaćen na zagrebačkoj Šalati

Igra je u samo tri dana postala nevjerojatan globalni fenomen, a vrijednost dionica Nintenda, suvlasnika Pokemon franšize, narasla je za 7,5 milijardi dolara. Sama Pokemon Go aplikacija instalirana je na 5% svih Android telefona u SAD-u, u više primjeraka nego najpopularnija aplikacija za spajanje parova - Tinder. Prema broju aktivnih korisnika, igra je već prestigla društvenu mrežu Twitter. Igra je ponukala i brojne ljude na druženje i upoznavanje, a nevjerojatne priče šire se viralno.

Jedan igrač, 40-godišnji muškarac iz SAD-a, šetao je po noći i tražio pokemona, kada su ga dva mlada afroamerikanca s klupice pitali što to radi. Mislio je da je nadrapao, no oni su mu rekli gdje su nedaleko našli pokemona, i pozvali ga da se pridruži u njihov tim. Naišao je policajac, uvjeren kako se radi o dilanju droge, no nakon dužeg objašnjavanja, i sam je instalirao igru.

U Hrvatskoj se borba između tri postojeća tima - Valor, Instinct i Mystic - dobrano zahuktala. U tijeku su bitke za dvorane, koje se nalaze na brojnim lokacijama u svim gradovima, od osječke Tvrđe, preko Zadarske crkve Svetog Ante, do Zagrebačke katedrale. Dvorane su često smještene u crkvama, na trgovima, i sličnim lokacijama koje okupljaju puno posjetitelja i prolaznika.

Za sve one koji još nisu isprobali Pokemon Go, a voljeli bi, Reddit korisnik _greenie napravio je detaljna uputstva kako instalirati igru na svoj Android ili iPhone, te kako je igrati.